Djurs Sommerland

Djurs Sommerland er en dansk forlystelsespark beliggende ved Nimtofte på Djursland. Med et årligt besøgstal på over 800.000 gæster er Djurs Sommerland det mest besøgte sommerland i Norden og den fjerdestørste forlystelsespark i Danmark. Parken blev grundlagt i 1981 af Ole B. Nielsen og Børge Godsk Jensen, og drives af sønnerne og brødrene Henrik B. Nielsen og Michael B. Nielsen. Blandt Djurs Sommerlands mest kendte forlystelser er Tigeren, der åbnede i maj 2019. Tigeren er Danmarks største Gyro Swing med en topfart på 100 km/t og en højde på 45 meter. Derudover er en stor attraktion Piraten, som er Danmarks næststørste rutsjebane og flere gange kåret til en af verdens bedste. Rutsjebanen Juvelen er Danmarks længste rutsjebane og eneste double launch coaster. Herudover har Djurs Sommerland et stort vandland, grønne arealer og over 60 forlystelser fordelt på ni forskellige temalande. I 2015 åbnede Djurs Sommerland et nyt temaland - Bondegårdsland med 10 nye forlystelser, der henvender sig både til børn fra 3-12 år samt deres forældre. I 2017 åbnede en ny rutsjebane - DrageKongen, Danmarks hurtigste og længste Family Suspended Coaster. En rutsjebane der er 825 meter lang, 30 meter høj og opnår en topfart på 85 km/t. I 2018 åbnede to nyheder - Jungle Rally og Safaribussen, som ligger nede hos DrageKongen. I 2022/2023 åbnede Djurs Sommerland Dinosaurland med 6 nye attraktioner, her iblandt Danmarks eneste Disk'O Coaster Spinosaurus. I 2024 åbnede Djurs Sommerland den 60 meter høje El Grito Droptower, som er parkens højeste attraktion. Hvert år i efterårsferien uge 42 afholder Djurs Sommerland Magisk Halloween, hvor parken blandt andet pyntes med over 40.000 græskar. Desuden er der 2 halloween haunted houses i efterårsferien og alle forlystelserne er åbne. I åbningssæsonen beskæftiger Djurs Sommerland flere end 800 ansatte. Parken havde i 2025 besøgsrekord på 885.000 gæster, hvilket slog rekorden fra 2022 på 878.000 gæster. Historie Parken blev grundlagt i 1981 af Ole B. Nielsen og Børge Godsk Jensen. Formålet var at skabe en park, hvor hele familien kunne få oplevelser sammen, og hvor alle aktiviteter var gratis, når entreen var betalt. Dengang bød parken blandt andet på bueskydning, kanoer, trampoliner og ponyridning. I takt med gæsternes øgede efterspørgsel efter større og mere mekaniske forlystelser har Djurs Sommerland siden 1990’erne udvidet parkens oplevelser med en række større forlystelser. Især siden 2008 har parken udviklet sig meget - her blev Djurs Sommerland udvidet med et nyt Piratland og rutschebanen Piraten. I 2011 blev Piratland dobbelt så stort, da Djurs Sommerland åbnede Skatteøen, der er Nordeuropas største water coaster. I 2013 blev Mexicoland udvidet med 12.000 kvadratmeter med rutschebanen Juvelen. I 2019 blev parken udvidet med endnu et temaland, Wild Asia. Djurs Sommerland er inddelt i ni forskellige temalande, og alle forlystelserne er bygget ind i en tematisering med en historiefortælling. Selvom Djurs Sommerland siden grundlæggelsen er blevet udvidet med en række større tematiserede forlystelser, finder man i dag stadig trampoliner og store grønne områder side om side med forlystelserne. Forlystelser Djurs Sommerland har mere end 60 forlystelser fordelt på ni forskellige temalande. Spisesteder Besøgstal Seneste kåringer Europas bedste forlystelse, september 2024 - Park World Excellence Awards Årets forlystelsespark, oktober 2022 - Børn i Byen Årets forlystelsespark, oktober 2021 - Børn i Byen Danmarks bedste attraktioner, 2020 - Dancenter Årets forlystelsespark, oktober 2020 - Børn i Byen. Nordens bedste sommerland, marts 2020 - barnsemester.se Bedste forlystelse, November 2019 - Børn i Byen Family Park of the Year in Europe, September 2019 - Park World Excellence Award 2019 Thrill Ride of the Year, Tigeren, September 2019 - Park World Excellence Award 2019 Nordens bedste sommerland, marts 2017 - barnsemester.se Nordens bedste sommerland, marts 2016 – barnsemester.se Danmarks bedste forlystelsespark, april 2015 – CoasterClub Denmark Nordens bedste sommerland, marts 2015 – barnsemester.se Danmarks bedste forlystelsespark, juni 2014 – Berlingske Rejseliv Nordens bedste sommerland, marts 2014 – barnsemester.se Referencer